**Kirkeåret og kirkens liturgiske farver**- det hurtige overblik over kirkeåret og kirkens liturgiske farver.

**Intro**For at forstå præstens arbejde er det nødvendigt at kende til kirkeåret. Kirkeåret følger ikke kalenderåret, men kirkens højtider er en del af kalenderåret.

**Kirkeåret**Kirkeårets rytme er cyklisk, og derfor er kirkeåret altid illustreret som en rund kalender og altid med farverne hvid, grøn, lilla, rød og sort. Kirkeåret består ikke af måneder eller uger men derimod af årets gudstjenester. Hver gudstjeneste har sin egen farve og sine egne tekster fra Bibelen. Teksterne er forskellige alt efter om, vi er i et ulige år (første tekstrække) eller et lige år (anden tekstrække). Teksterne til årets gudstjenester findes alle bagerst i Den Danske Salmebog. Kirkeåret starter med 1. søndag i advent. Antallet af søndage og dermed gudstjenester varierer fra år til år.

I løbet af et kirkeår fortælles historien om Jesu liv.

Ligesom kalenderåret kan inddeles i forår, sommer, efterår og vinter kan kirkeåret inddeles i:

**Advent** - De sidste fire søndage op til jul, det er forberedelsens tid og ventetiden på Jesu komme.

**Jul** - Jesu fødsel i Bethlehem er omdrejningspunktet for juleaften og første juledags gudstjeneste. Anden juledag er dog anderledes, da det er Sankt Stefans dag til minde om, den første kristne martyr, der blev stenet til døde for sin tro.

**Hellig tre konger** - Der tages afsked med julen, vi fejrer både Jesu fødsel, de tre vise mænd, der mødte op ved Jesu fødsel og deres tilbedelse samt Jesu dåb. Hellig tre konger er den 6. januar. Hellig tre konger tiden kan vare op til syv søndage.

**Fasten** - Den kristne kirke praktiserer ikke fasten, dog fejres fastelavn. Der er nu 40 dage til påske. Fasteperioden skal inddrage de kristne i den lidelse og afholdelse som Jesus påtog sig.

**Maria bebudelsesdag** - midt i fasteperioden finder vi Maria bebudelsesdag. Vi mindes budskabet til Maria om, at hun skal føde Guds søn.

**Påske** - Påsken er kirkeårets største fest, kirken fejrer kærligheden og livets sejr over døden.

Påskeugen indledes med palmesøndag til minde om Jesu indtog i Jerusalem, hvor folkeskaren spredte palmeblade ud foran Jesus. Skærtorsdag fejres Jesu indstiftelse af nadveren. Langfredag er helligdagen til minde om Jesu korsfæstelse og død. Påskeugens højdepunkt er de to påskedage til minde om Jesu opstandelse.

Den kristne kirke er opstået på grundlag af disciplenes overbevisning om, at den korsfæstede Jesus er stået op og nederlaget vendt til sejr og ny fremtid.

**Store bededag** - Indført ved kongelig forordning i 1686, en sammenlægning af flere helligdage, der blev afskaffet ved reformationen.

**Kristi himmelfartsdag** - Vi fejrer som navnet lyder Kristi himmelfart, det er sidste gang Jesus viser sig på jorden.

**Pinse** - Syv søndage efter påske er det pinse. Nu fejres Helligåndens komme til menneskenes verden. I Jerusalem oplevede en broget menneskeskare Helligånden dale ned som flammetunger fra himlen. Straks derefter kunne de alle forstå hinanden, uanset sprog.   
Pinsen er historien om Guds usynlige nærvær i menneskers verden og om menneskers mulighed for fællesskab og kommunikation. Pinsen handler om menneskers mulighed for at erfare Guds nærvær til alle tider.

**Trinitatis** - Trinitatis betyder treenighed. Kristendommen tror på en Gud, der kan vise sig som tre skikkelser; Fader, Søn og Helligånd. Trinitatis-tiden varer fra pinse til advent. De kristne højtider og fester er overstået for i år. Det er blevet hverdag igen, og det er tid til besindelse og eftertænksomhed. Fokus er nu på, hvad det kristne budskab betyder for det enkelte menneskes liv. Dette er også, hvad teksterne til Trinitatis-tiden handler om. Det er nu vi hører om lignelser og næstekærlighed.

**Allehelgens dag** - er altid første søndag i november. Det er en fælles dag for alle de helgendage, der eksisterede før reformationen, og det er den sidste helgendag. I dag er Allehelgens dag dagen, hvor man mindes sognets døde i året, der er gået.

**Kirkens liturgiske farver  
Intro**Uanset hvilken udgave af kirkeåret man kigger på, så er den rund og farveinddelt. Farverne har forskellige betydninger og hænger ufravigeligt sammen med perioder og højtider i kirkeåret. Kirkeårets farver kaldes også for de liturgiske farver. Alle årets gudstjenester har en dertil hørende liturgisk farve.

**Violet** -er farven for anger, bod og eftertanke. Farven bruges i adventstiden, fastetiden, palmesøndag samt store bededag. Teksterne til disse gudstjenester er præget af alvor og formaninger om bod og omvendelse.

**Hvid** - er farven for renhed, glæde, hellighed og uskyld. Hvid er kirkens festfarve og anvendes i juledagene, Maria bebudelsesdag, i påsketiden (dog ikke skærtorsdag, langfredag og store bededag), Kristi himmelfartsdag samt Allehelgens dag.

**Rød** - er farven for ild, kærlighed, blod og Helligånd. Farven bruges i pinsen, hvor Helligånden kom som ild fra himlen og på kirkens eneste martyrdag, Sankt Stefans dag, som er anden juledag.

**Grøn** - er farven for vækst, forår og håb. Den bruges til Hellig tre konger-tiden og Trinitatis-tiden. Teksterne handler om at vokse i troen.

**Sort** - er sorgens og dødens farve, den hører KUN til langfredag.